કછોટો વાળીને એ પહાડની કરાલ ધાર પર સડસડાટ ચડી જતો ત્યારે વેલીની શરારતી આંખોમાં પોરસ અંજાઈ જતું. નદીના વળ ખાતા ઘૂનામાં કેટલાંય ચકરાવા લીધા પછી એ છાતી પછાડીને બેઠો થતો ત્યારે વેલીની આંખોમાં વણબોલાયેલી શાબાશી તેને વંચાતી. દિવસો સુધી કેળવેલી ચંદન ઘોને તેણે તળેટીમાં ઊભા રહીને દોરડાના ઝાટકાના ઈશારે ઘાટીની સૌથી ઊંચી ચટ્ટાનની ફાંટમાં ઘૂસાડી અને તેની પૂંછડીએ બાંધેલ રાંપો (ચાર ખુણાવાળું તિક્ષ્ણ, મજબૂત ઓજાર) એ ફાંટમાં ટેકવવામાં સફળતા મેળવી ત્યારે સૌથી પહેલી આનંદની ચિચિયારી કરનાર વેલી જ હતી.